“ตร.สอบสวนกลาง-ก.ล.ต.” จับมือสางปมหุ้น MORE จ่อเรียกสอบ “เสี่ย ม.-ปป.” ให้ปากคำ
“รื่นวดี” ร่วมหารือ “บก.ปอศ.” ประสานความร่วมมือสอบสวนและตรวจสอบข้อเท็จจริงปมหุ้น MORE จ่อเชิญ “เสี่ย ม.” กับ “ปป.” ให้ปากคำ
“รื่นวดี” ร่วมหารือ “บก.ปอศ.” ประสานความร่วมมือสอบสวนและตรวจสอบข้อเท็จจริงปมหุ้น MORE จ่อเชิญ “เสี่ย ม.” กับ “เสี่ย ปป.” ให้ปากคำ
17 พ.ย. 2565

พล.ต.ท.จิรภพ ภูริเดช ผู้บัญชาการตำรวจสอบสวนกลาง (ผบช.ก.) พร้อมด้วย พล.ต.ต.พุฒิเดช บุญกระพือ ผู้บังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) ร่วมหารือกับ น.ส.รื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เกี่ยวกับแนวทางการสืบสวนสอบสวนและตรวจสอบข้อเท็จจริงกรณีการซื้อขายหุ้น บริษัท มอร์ รีเทิร์น จำกัด (มหาชน) หรือ MORE หลังพบความผิดปกติที่อาจเข้าข่ายกระทำความผิด หรือ ฝ่าฝืน พ.ร.บ.หลักทรัพย์และตลาดหลักทรัพย์ พ.ศ.2535
โดยแนวทางการตรวจสอบหลังจากนี้ทางคณะทำงานสืบสวนสอบสวนตรวจสอบข้อเท็จจริงของตำรวจสอบสวนกลาง (บช.ก.) จะยังคงมุ่งเน้นไปที่การตรวจสอบพยานหลักฐาน สอบปากคำพยานบุคคล รวมถึงข้อกฎหมายต่างๆ เพื่อพิสูจน์ทราบว่าข้อเท็จจริงที่เกิดขึ้นทั้งหมดเป็นเช่นไร ผิดหลัก พ.ร.บ.หลักทรัพย์และตลาดหลักทรัพย์หรือไม่ ซึ่งเบื้องต้นขณะนี้อยู่ระหว่างการสอบปากคำกลุ่มบริษัทโบรกเกอร์ ที่เป็นผู้เสียหาย และขั้นตอนการตรวจสอบหลักฐานเอกสารต่างๆ
ขณะที่รายงานข่าวจาก บช.ก. เปิดเผยว่า กรณีดังกล่าวถือเป็นเรื่องละเอียดอ่อน ข้อมูลข้อกฎหมายต่างๆ ค่อนข้างซับซ้อน ทางคณะทำงานจึงจำเป็นต้องเชิญตัวพยานบุคคลต่างๆที่เกี่ยวข้องอีกเป็นจำนวนมากมาเข้าให้ปากคำอีกหลายปาก โดยเฉพาะเสี่ย ม. กับ นาย ปป. ตัวละครสำคัญที่ถูกพาดพิงมาให้ปากคำด้วยเช่นกัน